AP ขายหุ้นในบริษัทย่อย “APME1” ให้ “MJRI” หลังลงนามสัญญาร่วมทุน
AP ขายหุ้นในบริษัทย่อย “APME1” ทุนจดทะเบียน 901 ลบ. ให้กับ “MJRI” ประเทศสิงคโปร์ 49% เพื่อพัฒนาโครงการอาคารชุด Life ปิ่นเกล้า หลังลงนามสัญญาร่วมทุนกับ “MJRI”
23 มิ.ย. 2558

บริษัท เอพี (ไทยแลนด์) จำกัด (มหาชน) หรือ AP ระบุว่า จากมติที่ประชุมคณะกรรมการวันที่ 15 มิ.ย.58 ที่ผ่านมา คณะกรรมการได้อนุมัติการเข้าทำสัญญาร่วมทุน กับ MJR investment PTE LTD (MJRI) ประเทศสิงคโปร์
ทั้งนี้ AP ได้ทำการขาย บริษัท เอพี เอ็มอี 1 จำกัด ให้กับ MJRI มีวัตถุประสงค์เพื่อพัฒนาโครงการอาคารชุด Life ปิ่นเกล้า ผ่านบริษัท เอพี เอ็มอี 1 จำกัด (APME1) ทั้งนี้มีการลงนามสัญญาในวันที่ 22 มิ.ย.58
โดย APME1 มีทุนจดทะเบียน 901,000,000 บาท จำนวนหุ้น 90,100,000 หุ้น ราคาพาร์ 10 บาท จำนวนหุ้นที่ขายให้ MJRI จำนวน 44,149,000 หุ้น โดยแบ่งเป็นหุ้นละ 10 บาท 49000 หุ้น จากจำนวนหุ้นที่ชำระเต็มแล้ว 100,000 หุ้น หุ้นละ 3.20 บาท 44,100,000 หุ้น จากจำนวนหุ้นที่ชำระบางส่วน (3.20 บาท) 90,000,000 หุ้น สำหรับอัตราส่วนการถือหุ้นของ AP ใน APME1 ก่อนการขายหุ้น 99.99% หลังจากการขายหุ้น 51% อัตราส่วนของ MJRI ที่ถือใน APME1 จำนวน 49% จำนวนเงินที่ได้รับจากการขายหุ้น 141,610,000 บาท